Сабиищ — насыпищ
Налшык къалэ дэт Перинатальнэ центрым зы анэм сабиищ зэуэ къыщилъхуащ. IуэхущIапIэм и унафэщIым и къалэнхэр зыгъэзащIэ Поздняковэ Тамарэ зэрыжиIэмкIэ, иужьрей илъэс ныкъуэм апхуэдэ хэхъуэ иджы ещанэу яIэщ.
Япэу дунейм къытехьащ хъыджэбз цIыкIуитIыр (дэтхэнэми и хьэлъагъыр килограмми 2-рэ грамм 300-рэ мэхъу), итIанэ, цIыхухъу нэсым зэрихабзэу, абыхэм къакIэлъыкIуащ щIалэр (килограмми 2-рэ грамм 440-рэ). Сабийхэри абыхэм я анэ насыпыфIэ Ульбашевэ Iэсяти я узыншагъэр тэмэмщ, мыгувэу центрым щIатхыкIыжынущ.
Операцэр ирагъэкIуэкIащ IуэхущIапIэм и обсервацэ къудамэм и унафэщI Тембот Лолитэрэ акушер-гинеколог Жэмбэч Лимэрэ. Дохутырхэм зэрыжаIэмкIэ, бзылъхугъэм и уэндэгъугъэр мазихым щынэсам щегъэжьауэ сабийхэр зэрыхэхъуэм ахэр кIэлъыплъащ, езы Iэсияти абыхэм я чэнджэщхэр егугъуу игъэзэщIащ.
Iуэхур тэмэму зэрызэфIэкIам щыгуфIыкIар адэ-анэм я закъуэкъым, атIэ Перинатальнэ центрым и IэщIагъэлIхэми абы гухэхъуэгъуэ къарет, сыт щхьэкIэ жыпIэмэ ар дохутырхэми я ехъулIэныгъэшхуэщ.
Щомахуэ Лилэ.
